钦定古今图书集成/明伦汇编/官常典/第127卷 > 颜复
## 钦定古今图书集成/明伦汇编/官常典/第127卷 > 颜复

按《宋史》本传：“复字长道，鲁人，颜子四十八世孙也。父
太初，以名儒为国子监直讲，出为临晋主簿。嘉祐中，
诏郡国敦访遗逸，京东以复言，凡试于中书者二十
有二人。考官欧阳修奏复第一，赐进士，为校书郎、知
永宁县。熙宁中，为国子直讲。王安石更学法取士，率
以己意，使常秩等校诸直讲所出题及所考卷，定其”
优劣，复等五人皆罢。元祐初，召为太常博士，建言：“士
民礼制不立，下无矜式。请令礼官会萃古今典范为
《五礼书》。”又请“考正祀典，凡十谶纬、曲学、污条陋制、道
流醮谢、术家厌胜之法，一切芟去。俾大小群祀尽合
圣人之经，为后世法。”迁礼部员外郎。孔宗翰请尊奉
孔子祠，复因上五议，欲专其祠飨，优其田禄，蠲其庙
干，司其法则，训其子孙，朝廷多从之。兼崇正殿说书，
进起居舍人兼侍讲，转起居郎。请择经行之儒，补诸
县教官。凡学者考其志业，不由教官荐，不得与贡，与升太学。拜中书舍人兼国子监祭酒。言：“太学诸生，有
诱进之法，独教官未尝旌别，似非严师劝士之道。”未
逾年，以疾改天章阁待制，未拜而卒，年五十七。王岩
叟等言复学行超特，宜加优赙，诏赐钱五十万。子岐，
建炎中为门下侍郎。

按《陋巷志宗子世表》“四十九代复六子峣、岐仑。”
嶕岐为执政，自峣以下子孙南徙，不知其传，而端之
子继为宗。